Chevrolet Corvette
Chevrolet Corvette on yhdysvaltalaisen General Motorsin vuodesta 1953 valmistama urheiluauto. Nykyinen tuotantosukupolvi on järjestyksessään kuudes. Euroopassa Corvette on myynnissä omana merkkinään, mutta virallisesti se on edelleen Chevrolet Corvette.
Corvetten suunnittelu alkoi vuonna 1951, jolloin käynnistettiin projekti koodinimeltään Opel. Vuonna 1952 projektin pohjatyöt saatiin valmiiksi ja aloitettiin täysikokoisen Corvetten savimallin valmistus. Projekti Opelin suunnittelijoista Harley Earl esitteli luomuksensa General Motorsin Chevroletin jaokseen pääinsinööri Edward Colelle. Cole piti näkemästään ja käski Earlin suunnitteluryhmän jatkaa työtään.
Opel-suunnittelunimen korvaamiseksi palkattiin mainostoimisto Campbell-Ewald suunnittelemaan projektille jokin C-kirjaimella alkavan mallinimi. Mainostoimisto ehdotti nimeksi Corvettea, korvetti-sotalaivatyypin mukaan.
Vuoden 1953 tammikuussa Corvette esiteltiin ensimmäisen kerran yleisölle General Motorsin Motorama Show’ssa New Yorkissa. Erittäin positiivisen palautteen vuoksi Harlow Curtice antoi luvan aloittaa Corvetten sarjatuotanto kesäkuussa 1953. Ensimmäiset Corvettet valmistettiin Flintissä sijaitsevalla Van Slyke Avenuella olevalla Chevroletin tehtaalla. Alun perin Corvette piti tehdä peltikoriseksi muiden Chevroletin mallien tapaan, mutta uusia muotteja ei ehditty valmistaa, joten Corvette valmistettiin lasikuitukorisena, kuten Motorama show’n autokin oli valmistettu. Lasikuitukori kuitenkin herätti yleistä ihmetystä ja epäilyä materiaalin kestävyydestä.
Kaikki vuoden 1953 Corvettet olivat Polo White -valkoisia, niiden sisustus oli punainen ja ne oli varustettu Blue Flame Six -moottorilla, joka oli ainoa moottorivaihtoehto.
Vuosimalliin 1954 ei tehty merkittäviä muutoksia. Edelleen samannäköisen Corvetten tuotanto siirtyi Flintistä St. Louisiin. Myös värivalikoima kasvoi valkoisesta siniseen, punaiseen ja mustaan. Corvetten suosio hiipui vuoden lopulla laiskahkon kuutosmoottorin takia, joten loppuvuodesta alettiin suunnitella V8-moottoria. Tuotantomäärä vuonna 1954 oli kuitenkin kiitettävät 3 640 kappaletta.
Vuonna 1955 tuli tuotantoon 195-hevosvoimainen V8-moottori 265 cid (4.3 l) ja aiemmin ainoana vaihtoehtona toimineen automaattivaihteiston rinnalle tuli kolmevaihteinen käsivaihteisto. Tämäkään ei lopulta tyydyttänyt ostajien tarpeita ja tuotantomäärät putosivat 693 kappaleeseen. Corvette kävi tuolloin lähes vararikon partaalla, mutta tuotantoa kuitenkin jatkettiin.
Vuosi 1956 ja uusi korimalli uudisti Corvetten ostajakuntaa. Uusi päivitetty kori toi ostajan valittavaksi kaksivärisen maalauksen. Myös vuosina 1953–55 käytetyt epäkäytännölliset pikalukolla irrotettavat sivuikkunat vaihdettiin tiiviimpiin veivikäyttöisiin ikkunoihin. Myös auton varustelista kasvoi uusista 4-speed -manuaalivaihdelaatikoista ja kovakatoista jopa erikoisalustan osiin ja tuulilasinpesimiin.
Vuosimalliin 1957 tuli tuotantoon Ram Jet -polttoaineruisku ja 579E-tilauskoodilla saa 283 cid / 283 hv ruiskumoottorin. Sillä saavutettiin 1 hv / 1 cid teholukema. Edellä mainittu 283-kuutiotuumainen moottori oli myös ensimmäistä vuotta Corvetten listoilla. Ulkonäöllisesti auto näytti edelleen samalta kuin edellismallin 1956 Corvette.
Vuosimalliin 1958 Chevrolet muutti ajovalojärjestelmänsä muidenkin yhdysvaltalaisten automerkkien mukaisesti nelivaloiseksi. Ensimmäiset sähköikkunoilla varustetut Corvettet ilmestyivät 1958, jolloin alettiin myös suunnitella sähköisesti toimivaa katon avaussysteemiä. Se jäi vain kokeiluksi, eikä sitä toteutettu pitkään aikaan Corvettessa.
Vuosimallit 1959 - 1960 olivat lähes identtiset vuosimallin 1958 kanssa. Ainoiksi eroavaisuuksiksi jäivät eri kuviolla verhoillut istuimet.
Vuosimallin 1961 perämuotoilu uudistettiin Sting Ray Racerin tyyliseksi, jossa on myös nelivaloteema entisen kaksivaloisen sijaan. Myös kromausten määrä väheni.
Vuosimalli 1962 oli viimeinen vuosi C1 historiassa. Vakiomoottori päivitettiin 327 kuutiotuumaan (5,4 l) ja Corvettea sai vuonna 1962 ainoastaan yksivärisellä korilla.
Zora Arkus-Duntov aloitti myös Corvetten Grand Sport -tuotanto-ohjelman, joka kuitenkin jäi vähäiseksi General Motorsin kilpailutoiminnan lopettamisen myötä.
C2 on Corvette Sting Ray -nimellä tunnettu Larry Shinodan ja muotoilujohtaja Bill Mitchellin suunnittelema Corvetten toinen sukupolvi, jota valmistettiin vuosina 1963 – 1967. Sting Rayta valmistettiin sekä coupe- että roadster-avomallina ja vuodesta 1965 moottoriksi voi valita myös ns. isolohko V8 -moottorin.
C3 on Larry Shinodan suunnittelemaan Chevrolet "Mako Shark" -muotoilututkielmaan pohjautuva Corvetten kolmas sukupolvi, jota valmistettiin coupemallina vuosina 1968 – 1982 ja roadster-avomallina vuoteen 1975.
Corvette Luokka:Seulonnan keskeiset artikkelit